b'\n_START_ARTICLE_\nConservapedia\n_START_PARAGRAPH_\nConservapedia er et politisk og religi\xc3\xb8st kontrollert, wikibasert internettleksikon skrevet p\xc3\xa5 engelsk. Artiklene i leksikonet er skrevet ut fra et h\xc3\xb8yreorientert, sosial-, kristen- og USA-konservativt st\xc3\xa5sted. _NEWLINE_Conservapedia ble startet i USA i 2006 av advokat og historiel\xc3\xa6rer Andrew Schlafly (f\xc3\xb8dt 1961), s\xc3\xb8nn av Phyllis Schlafly, en konservativ aktivist som grunnla Eagle Forum som organisasjon for tradisjonelt kristne familieverdier i 1972. Schlafly har forklart at han startet Conservapedia fordi han ans\xc3\xa5 at Wikipedia hadde en liberal, antikristen og antiamerikansk slagside._NEWLINE_Conservapedia formidler blant annet sterke anklager mot ateisme, homofili, feminisme,  utviklingsl\xc3\xa6ren, relativitetsteorien, Det demokratiske partiet i USA og tidligere president Barack Obama. B\xc3\xa5de liberale og konservative politikere og debattanter i USA har kritisert nettstedet for ideologisk forutinntatthet og un\xc3\xb8yaktig og uriktig informasjon.'